Harald T. Nesvik (Fremskrittspartiet), 1999-11-16:
Fremskrittspartiet støtter i det vesentligste de lovjusteringer og lovendringer som er gjort i foreliggende innstilling, men Fremskrittspartiet vil stemme mot enkelte forslag i innstillingen av prinsipielle grunner. Når det gjelder folketrygdloven § 3-26, gavepensjon fra arbeidsgiver, som nå foreslås tatt med i inntektsgrunnlaget for inntektsprøving av forsørgertillegg, kan Fremskrittspartiet ikke støtte dette punktet. Jeg vil i denne sammenhengen vise til at Fremskrittspartiet i Dokument nr. 8:16 for 1991-92 fremmet forslag om at pensjonsforsikringer eksempelvis skulle holdes utenfor ved beregning av inntektsgrunnlaget for inntektsprøving av forsørgertillegget. Det er fortsatt Fremskrittspartiets oppfatning at gavepensjon fra arbeidsgiver tilsvarer pensjonsforsikring, slik det er omtalt i Dokument nr. 8:16. På denne bakgrunn vil ikke Fremskrittspartiet støtte forslaget om at gavepensjon skal tas med i inntektsgrunnlaget ved inntektsprøving av forsørgertillegget. Når det gjelder § 25-4, opplysningsplikt for samboere som har bodd sammen i 12 av de siste 18 månedene, kan Fremskrittspartiet heller ikke støtte forslaget i proposisjonen. Fremskrittspartiet er av den mening at det ikke er riktig å pålegge samboere i denne forstand opplysningsplikt til trygdeetaten. Samboere, etter det begrep som er omtalt i proposisjonen, kan inneholde mange typer forhold som ikke er regulert i trygdelovene. To enkeltstående mennesker som av ulike grunner har valgt å dele husvære, kan ikke uten videre betraktes som samboere i lovens forstand, og hvordan enkeltmennesker velger å bo, er, slik Fremskrittspartiet ser det, samfunnet uvedkommende. Fremskrittspartiet kan ikke akseptere den definisjon av samboere som er benyttet i lov om folketrygd, hvor det står: «To personer som bor i samme hus, regnes som samboerpar selv om de bor i hver sin del av huset.» En slik samboerdefinisjon vil etter Fremskrittspartiets mening også kunne omfatte søskenpar, venner som deler et husvære av økonomiske grunner, studenter som velger å bo sammen under studietiden, og en rekke andre forhold som ikke er regulert av lov om folketrygd, og som således er trygdeverket uvedkommende. Fremskrittspartiet har imidlertid, sammen med Sosialistisk Venstreparti, et forslag i innstillingen med følgende ordlyd: «Stortinget ber Regjeringa fremme et helhetlig forslag til vurdering av samboere og samboerdefinisjoner, slik at man slipper ulike samboerdefinisjoner på ulike områder innen norsk lovverk, og at disse får utilsiktede konsekvenser.» Når det gjelder inntektsprøving av alderspensjon ved inntekt i utlandet, § 19-6, kan Fremskrittspartiet ikke støtte innstillingen og vil stemme imot. Fremskrittspartiet har merket seg at lovendringen gjøres for å slå fast nåværende praksis og for å unngå misforståelser i framtiden. I nåværende folketrygdlov § 19-6 andre ledd anføres det at alderspensjon mellom 67 og 70 år skal reduseres på grunnlag av inntekt som er pensjonsgivende i folketrygden. Fremskrittspartiet mener at det er disse prinsippene som må fastholdes, og at inntekt opptjent i utlandet, som ikke er pensjonsgivende, heller ikke skal medregnes i inntektsgrunnlaget.